**ՀԻՄՆԱՎՈՐՈՒՄ**

**«Անշարժ գույք հետ վերցնելու և ամրացնելու մասին» Հայաստանի Հանրապետության կառավարության որոշման ընդունման անհրաժեշտության մասին**

ՀՀ կառավարության 2021 թվականի նոյեմբերի 18-ի «Հայաստանի Հանրապետության կառավարության 2021-2026 թվականների գործունեության միջոցառումների ծրագիրը հաստատելու մասին» N 1902-Լ որոշմամբ հաստատված հավելվածների «ՀՀ տարածքային կառավարման և ենթակառուցվածքներ նախարարություն» բաժնի 99.1-րդ կետի կատարումն ապահովելու նպատակով՝ ՀՀ ՏԿԵՆ պետական գույքի կառավարման կոմիտեն (այսուհետ՝ Կոմիտե) համապատասխան գրությամբ դիմել է ՀՀ Մրցակցության պաշտպանության հանձնաժողով՝ պետական բյուջեի միջոցների հաշվին վարձակալությամբ տարածքներ զբաղեցնելու վերաբերյալ տեղեկատվություն տրամադրելու խնդրանքով:

Հաշվի առնելով ՀՀ Մրցակցության պաշտպանության հանձնաժողովի կողմից ներկայացված տեղեկատվությունը՝ վերջինիս կողմից վարձակալությամբ զբաղեցրած տարածքների վերաբերյալ, Կոմիտեն, պետական կարիքների համար վարձակալած ոչ պետական տարածքները պետական տարածքներով փոխարինելու նպատակով, առաջարկել է Հանձնաժողովին դիտարկել ք. Երևան, Մյասնիկյան պողոտա 2 հասցեում գտնվող անշարժ գույքը:

Հիմք ընդունելով Հանձնաժողովի համաձայնությունը՝ վերը նշված առաջարկության վերաբերյալ, Կոմիտեի կողմից մշակվել է «Անշարժ գույք հետ վերցնելու և ամրացնելու մասին» ՀՀ կառավարության որոշման նախագիծը, որով առաջարկվում է պետական սեփականություն հանդիսացող քաղաք Երևան, Կենտրոն, Մյասնիկյան պողոտա 2 հասցեում գտնվող անշարժ գույքը հետ վերցնել Կոմիտեից և ամրացնել Հայաստանի Հանրապետության Մրցակցության պաշտպանության հանձնաժողովին, իսկ «Հայաստանի ազգային ագրարային համալսարան» հիմնադրամի հետ կնքված քաղաք Երևան, Կենտրոն, Մյասնիկյան պողոտա 2 հասցեում գտնվող անշարժ գույքի անհատույց օգտագործման պայմանագիրը լուծել:

«Անշարժ գույք հետ վերցնելու և ամրացնելու մասին» Հայաստանի Հանրապետության կառավարության որոշման նախագծի ընդունման կապակցությամբ պետական բյուջեում նախատեսվում է ծախսերի կրճատումտարեկան 44527800.00 ՀՀ դրամով:

«Կապը ռազմավարական փաստաթղթերի հետ. Հայաստանի վերափոխման ռազմավարություն 2050, Կառավարության 2021-2026թթ. ծրագիր, ոլորտային և/կամ այլ ռազմավարություններ». Որոշման նախագիծը բխում է Կառավարության 2021-2026թթ. ծրագրի 6.7 կետով սահմանված Պետական գույքի արդյունավետ կառավարման դրույթներից. մասնավորապես՝ սահմանվելու է պետության գործառույթների իրականացման համար անհրաժեշտ օտարման ոչ ենթակա անշարժ գույքի կազմը և նախընտրելի կառուցվածքը, ինչպես նաև ծախսերի կրճատման նպատակով ապահովվելու է պետական համակարգի մարմինների կողմից Հայաստանի Հանրապետության պետական բյուջեի միջոցների հաշվին օգտագործվող ոչ պետական սեփականություն համարվող տարածքների փոխարինումը պետության սեփականություն համարվող համապատասխան տարածքներով։